Nach einere Nacht händ mir die Stadt dänn scho wieder verlah und sind mit em Bus vierehalb Stund nach Oaxaca gfahre. Durch die Busfahrte gsehnd mir näbed de viele Chile, Zocalos, bunte Strasse - au no chli  Natur. Sobald mer us de Stadt duss isch, fangt au scho s Grüen a. Mir chömed eus amigs chli vor wie ide Schwiz (wänns nöd grad tuusigi Kaktüs hät!). Au in Oaxaca (400'000 Iiwohner) händ mir wieder es Quartier bim Zocalo bezoge. Da mir z Fuess unterwägs sind i de Städt, hät sichs als wichtig erwiese, dass mir zentral wohned. Nach Oaxaca wüssed mir jetzt was fiesta mexicana heisst!!! Bis in früene Morge sinds durch d Strasse zoge, händs näbed em singe und musiziere luuti Knaller abglah. Da mir jewils für de  nächsti Tag en Usflug plant händ, sind mir beziite is Bett und nöd go mitfäste. Aber die Chance werdet mir uf eusere Reis durch Mexiko garantiert nomal ha! Eusi ersti Exkursion hät eus nach Monte Alban gfüehrt. Vo dere, uf eme Hügel glägni, ehemaligi Tämpelalag sind hauptsächlich Ruine vo Pyramide erhalte blibe. De Guide händ mir besser uf Spanisch als uf Englisch verstande - was ja scho alles seit! Vo det obe händ mir e schöni Sicht ufd Stadt und sini Vorort gha! De zweiti Usflug hät eus unter anderem nach  Mitla gfüehrt. Uf em Wäg dethi sind mir e Wäberei, de zweitusigjährig Tula-Baum und en Wasserfall. Mitla sälber isch e archeologischi Usgrabisstätt, wo vor allem durch ihri Wandverzierige und Grabstätte besticht. Uf em Rückwäg händ mir glernt, wie d Mexikaner ihre berüehmt Schnaps, de Mexcal destilliered. S Herz vo de Agaveplanze wird nach 6 Jahr ime natürliche Erdofe bache, dänn gore, uspresst und schlussendlich destilliert. Es git en entweder pur (wer wott mit Wurm drin) oder als Likör i verschiedene  Gschmacksrichtige. Nach ere usgiibige Degustation, händ mir eus *hicks* für de Moccalikör enddschiiiiede *hicks*.